**ПРЕДЛОГ ЗАКОНА**

**О ДОПУНИ ЗАКОНА О ВИСОКОМ САВЕТУ СУДСТВА**

Члан 1.

У Закону о Високом савету судства („Службени гласник РС”, бр. 116/08, 101/10, 88/11 и 106/15), у члану 15. став 1. после речи: „Изборна комисија” додају се запета и речи: „Етички одбор”.

Члан 2.

Овај закон ступа на снагу осмог дана од дана објављивања у „Службеном гласнику Републике Србије”.

**О Б Р А З Л О Ж Е Њ Е**

**I. УСТАВНИ ОСНОВ ЗА ДОНОШЕЊЕ ЗАКОНА**

Уставни основ за доношење Закона о допуни Закона о Високом савету судства садржан је у члану 97. тачка 16. Устава, према којој Република Србија уређује и обезбеђује организацију, надлежност и рад републичких органа.

**II. РАЗЛОЗИ ЗА ДОНОШЕЊЕ ЗАКОНА**

Предлагањем овог закона предузимају се неопходни кораци у испуњавању активности из Ревидираног акционог плана за Поглавље 23 ‒ Правосуђе и основна права.

У активности 1.2.2.5. из Ревидираног акционог плана за Поглавље 23 ‒ Правосуђе и основна права ‒ предвиђено је да се измени Закон о судијама и Закон о Високом савету судства у циљу прописивања Етичког одбора као сталног радног тела Високог савета судства, прописивања надлежности Високог савета судства за доношење Пословника о раду Етичког одбора и прописивања обавезе израђивања извештаја о раду Етичког одбора Високог савета судства о поштовању одредаба Етичког кодекса.

**III. ОБЈАШЊЕЊЕ ОСНОВНИХ ПРАВНИХ ИНСТИТУТА И ПОЈЕДИНАЧНИХ РЕШЕЊА**

Чланом 1. Нацрта закона предвиђено је да Етички одбор буде стално радно тело Високог савета судства.

Чланом 2. Нацрта закона предвиђено је ступање на снагу Закона.

**IV. ФИНАНСИЈСКА СРЕДСТВА ПОТРЕБНА ЗА ПРИМЕНУ ЗАКОНА**

За спровођење овог закона није потребно обезбедити финансијска средства у буџету Републике Србије.

**ПРЕГЛЕД ОДРЕДБЕ ЗАКОНА О ВИСОКОМ САВЕТУ СУДСТВА КОЈА СЕ ДОПУЊУЈЕ**

**Стална радна тела**

Члан 15.

Стална радна тела Савета су: Комисија за вредновање рада судија и председника судова, Изборна комисија, ЕТИЧКИ ОДБОР и дисциплински органи.

Састав и начин рада тела из става 1. овог члана уређује се актом Савета, у складу са законом.